Številka: 013-15/2019/262

Datum: 16. 11. 2022

Zadeva: Zapisnik 2. seje Sveta za socialno ekonomijo

**Kraj in čas seje:** Seja je potekala v veliki sejni dvorani Generalnega sekretariata Vlade RS na Gregorčičevi 27 v Ljubljani (1. nadstropje), dne 16. novembra 2022 od 15.00 do 17.13.

**Prisotni:** Nataša Sax (Kabinet predsednika vlade – KPV), Tatjana Buzeti (Ministrstvo za kmetijstvo, gozdarstvo in prehrano – MKGP), mag. Vlasta Mežek (Ministrstvo za zdravje – MZ), Marko Maver (Ministrstvo za okolje in prostor – MOP), Jure Trbič (Ministrstvo za javno upravo – MJU), Simona Poljanšek, mag. (Ministrstvo za finance – MF), Peter Baroš (Ministrstvo za kulturo – MK), Vlasta Stojak (Služba vlade za razvoj in evropsko kohezijsko politiko – SVRK), Mojca Žganec Metelko (KNOF so. p), Jelena Malnar (Zadružna Zveza Slovenije – ZZS), Petra Peternel (Združenje Center alternativne in avtonomne produkcije, socialno podjetje – CAAP), Tomaž Čučnik (Zavod invalidskih podjetij Slovenije – ZIPS),Magdalena Justin (Zavod zaposlitvenih centrov – ZZC), Helena Turk (­SKUPNOST OBČIN SLOVENIJE – SOS, ZDRUŽENJE OBČIN SLOVENIJE – ZOS, ZDRUŽENJE MESTNIH OBČIN SLOVENIJE – ZMOS), Maruška Željeznov Seničar (KONFEDERACIJA SINDIKATOV JAVNEGA SEKTORJA SLOVENIJE – KSJS), Dušanka Lužar Šajt (Fundacija Prizma)in Matjaž Han (Ministrstvo za gospodarski razvoj in tehnologijo – MGRT)

**Ostali prisotni:** Majda Erzar (Ministrstvo za delo, družino, socialne zadeve in enake možnosti – MDDSZ), Petra Rihtaršič (Ministrstvo za kulturo – MK), Miha Rössler (Ministrstvo za zunanje zadeve – MZZ), Borut Osonkar (PRAVNI IN INFORMACIJSKI CENTER MARIBOR – Zavod PIP), dr. Jernej Štromajer (MGRT), mag. Urška Bitenc (MGRT), Pamela Perdec (MGRT), dr. Matjaž Črnigoj (Inštitut za ekonomska raziskovanja)

**Odsotni**: Simon Maljevac (Ministrstvo za delo, družino, socialne zadeve in enake možnosti – MDDSZ), Blaž Cvar (OBRTNO-PODJETNIŠKA ZBORNICA SLOVENIJE – OZS), Barbara Čufer (Združenje Socialna ekonomija Slovenije – ZSES), mag. Miranda Groff Ferjančič (Ministrstvo za finance – MF), Samuel Žbogar (Ministrstvo za zunanje zadeve – MZZ)

**Odhodi**: Nataša Sax (KPV) ob 16.38, Matjaž Han (MGRT) ob 16.52, Tatjana Buzeti (MKGP) ob 17.06

**Prejeta gradiva**: Zapisnik 1. seje Sveta za socialno ekonomijo, Predlog osnutka besedila Strategije razvoja socialne ekonomije, Predlog modela za merjenje družbenih učinkov s prilogami, Pobuda Sekcije podjetnic na področju socialnega podjetništva, Pobuda Nižja davčna stopnja v sektorju ponovne rabe: Več priložnosti za lokalno gospodarstvo in razbremenitev okolja

**Po ugotovitvi sklepčnosti je svet pričel z delom.** Na seji je bilo prisotnih 16 članov sveta oziroma njihovih namestnikov ter predsedujoči.

**Predlagan dnevni red:**

1. Pozdrav ministra za gospodarski razvoj in tehnologijo

2. Potrditev zapisnika 1. seje Sveta za socialno ekonomijo

3. Predstavitev delovne skupine za pripravo Strategije razvoja sociale ekonomije in razprava o nadaljnjih aktivnostih vezanih na pripravo strategije

4. Predstavitev predloga modela za merjenje družbenih učinkov

5. Predvideni ukrepi Ministrstva za gospodarski razvoj in tehnologijo za spodbujanje sociale ekonomije

6. Predstavitev in opredelitev do prejetih pobud

7. Razno

**1. POZDRAV MINISTRA ZA GOSPODARSKI RAZVOJ IN TEHNOLOGIJO IN SPREJEM DNEVNEGA REDA**

Uvodoma je minister Matjaž Han (v nadaljevanju: minister) izrazil dobrodošlico na drugi seji Sveta za socialno ekonomijo (v nadaljevanju: svet) in pozdravil vse nove člane*.* Izrazil je upanje, da se z delovanjem sveta naredi presežek oziroma popravi številke, ki jih sociala ekonomija dosega v Sloveniji v primerjavi s povprečjem v držav članic v EU. Obenem je zaprosil, da se trajanje seje omeji na 16.30, ker ima druge obveznosti, kar pa ne bo zmanjšalo njegove angažiranosti k delu. Minister je izrazil veselje nad odzivom.

Minister je povedal, da oblikovanje sveta določa Zakon o socialnem podjetništvu in da je svet pristojen za oblikovanje politik razvoja socialnega podjetništva, njegovo delovanje oziroma organizacijo pa podrobneje ureja Poslovnik o delu sveta, ki ga je svet potrdil na prvi seji. Dodal je, da je na isti seji svet potrdil tudi program dela za leto 2022, ki med ključnimi nalogami sveta opredeljuje pripravo desetletne strategije razvoja socialne ekonomije, kar svetu nalaga tudi zakon.

Minister je povedal, da je priprava strategije največji izziv, hkrati pa tudi priložnost, saj je socialna ekonomija en ključnih gradnikov skupnosti, ki prispeva k trajnostnemu gospodarskemu razvoju, kakovostnim delovnim mestom ter spodbuja razvoj družbene blaginje. Minister je dodal, da se veseli sodelovanja s člani sveta pri pripravi strategije razvoja socialne ekonomije in skupnega oblikovanja ukrepov, ki bodo spodbudili njen razvoj.

V nadaljevanju je Urška Bitenc (MGRT) obvestila navzoče, da se druge seje sveta ne bosta udeležila ne član in ne namestnik iz MDDSZ-ja, prvi je namreč pooblastil Majdo Erzar za zastopanje.

Navzoče obvesti, se Blaž Cvar (član sveta) in Marjanca Simsič (namestnica člana sveta) druge seje sveta zaradi neodložljivih delovnih obveznosti ne bosta mogla udeležiti. Sporočila je, da je za lažje delovanje sveta in pomoč ter koordinacijo članom ministrstvo skladno s 5. členom poslovnika imenovalo sekretarko sveta, Urško Bitenc in namestnico Pamelo Perdec. Nato je predala besedo ministru, ki je vodil sejo.

Minister je nato v razpravo vložil predlog dnevnega reda, ki so ga člani prejeli skupaj z vabilom.

Člani sveta niso imeli pripomb na dnevni red.

**SKLEP št. 1: Svet za socialno ekonomijo sprejme predlagani dnevni red.**

**2. POTRDITEV ZAPISNIKA 1. SEJE SVETA ZA SOCIALNO EKONOMIJO**

Minister je opomnil, da so člani zapisnik 1. seje sveta, ki je potekala 13. 4. 2022, prejeli z vabilom, zato je odprl razpravo glede potrditve zapisnika. Urška Bitenc (MGRT) je opozorila, da je v zapisniku, na zaprosilo članice Mojce Žganec Metelko, popravljena navedba organizacije, ki jo slednja zastopa, in sicer je v obravnavanem zapisniku namesto Združenja socialne ekonomije Slovenije navedeno socialno podjetje KNOF.

Svet ni prejel predlogov za dopolnitev oziroma spremembo zapisnika, zato je bil zapisnik 1. seje sveta potrjen.

**SKLEP št. 2: Svet za socialno ekonomijo potrdi zapisnik 1. seje, ki je potekala 13. 4. 2022.**

**3. PREDSTAVITEV DELOVNE SKUPINE ZA PRIPRAVO STRATEGIJE RAZVOJA SOCIALE EKONOMIJE IN RAZPRAVA O NADALJNJIH AKTIVNOSTIH VEZANIH NA PRIPRAVO STRATEGIJE**

Minister je povedal, da je ena od ključih pristojnosti sveta oblikovanje politike razvoja socialnega podjetništva, analiziranje potreb razvoja socialnega podjetništva, spodbujanje vključevanja občin v določanje in izvajanje politik razvoja socialnega podjetništva na lokalni in regionalni ravni ter analiziranje, vrednotenje in spremljanje izvajanja ukrepov in politike razvoja socialnega podjetništva. Vse te pristojnosti se odražajo v ključni nalogi, to je pripravi strategije razvoja socialne ekonomije. Pojasnil je, da se lahko prične s pripravo drugih dokumentov le, ko bo strategija pripravljena. Poudaril je, da je pomembno, da zadeva zaživi in da strategija ne pristane v predalu.

Minister je sporočil, da je svet na 1. seji, pod točko načrt dela sveta, naložil MGRT, da pripravi osnutek besedila strategije in oblikoval delovno skupino za pripravo strategije. Opozoril je, da je bil osnutek besedila posredovan z vabilom in služi kot izhodišče za pripravo strategije. Nato je predal besedo Sektorju za socialno podjetništvo, zadružništvo in ekonomsko demokracijo, da na kratko predstavi pripravljeno gradivo.

Urška Bitenc (MGRT) je povedala, da je sektor pripravil ogrodje besedila strategije. Zakon o socialnem podjetništvu določa, da Strategijo razvoja socialne ekonomije pripravi Svet za socialno ekonomijo, nato pa strategijo na predlog sveta po posvetovanju s socialnimi partnerji, socialnimi podjetji in drugimi organizacijami civilne družbe sprejme vlada za obdobje desetih let. Skladno z zakonom strategija zajema analizo potreb in smeri možnega razvoja socialne ekonomije, temelje politike razvoja, strateške razvojne cilje in glavna področja razvoja socialne ekonomije ter vlogo države in njenih institucij ter občin pri izvajanju določene politike in doseganju razvojnih ciljev.

Nadalje je Urška Bitenc (MGRT) pojasnila, da je sektor, glede na predpisano vsebino strategije, v besedilo vključil izsledke analiz, ki so bile opravljene na področju socialne ekonomije v Slovenji ter priporočila in usmeritve temeljnih mednarodnih dokumentov, kot so Akcijski načrt za socialno gospodarstvo Evropske komisije, Resolucija Mednarodne organizacije dela na področju solidarnostnega in socialnega gospodarstva in podobno. Sporočila je, da so viri navedeni v besedilu in omogočajo tudi neposreden dostop do gradiva na spletu. Ker zakon določa, da strategijo pripravi svet, je sektor v besedilo vnesel osnovne definicije, opredelitve pojmov, dognanja raziskovalcev, na koncu vsebinskih sklopov pa je v pomoč svetu pripravil razdelke označene z rumeno barvo, ki se nanašajo na priporočila OECD v sklopu izvedene analize stanja socialnega podjetništva v Sloveniji in usmeritve EU oziroma druge informacije, ki bi članom sveta lahko pomagale pri razmisleku o oblikovanju konkretnih zavez.

V nadaljevanju je Urška Bitenc (MGRT) pojasnila, da se je sektor pri pripravi besedila omejil na pripravo strokovnih podlag, medtem ko konkretnih rešitev oziroma zavez v besedilo ni vnašal, saj ni želel vplivati na razmislek članov sveta. Dodala je, da je med prejetim gradivom shranjena Strategija razvoja socialnega podjetništva 2013-2016, ki jo je pripravilo Ministrstvo za delo, družino, socialne zadeve in enake možnosti. Omenjeno ministrstvo je bilo do leta 2015 pristojno za področje socialnega podjetništva.

Urška Bitenc (MGRT) je povedala, da je kot prilogi strategije sektor vključil Akcijski načrt oziroma priporočila OECD-ja za oblikovalce politik na področju socialne ekonomije v Sloveniji in osnovne informacije o programu ukrepov (Osnutek).

Program ukrepov je izvedbeni dokument strategije, ki podrobneje opredeljuje konkretne ukrepe, deloma ga prav tako opredeljuje Zakon o socialnem podjetništvu. Program ukrepov skladno z zakonom pripravi pristojno ministrstvo. Pojasnila je, da je bil le ta vključen v osnutek besedila zaradi želje, da se članom sveta olajša razmislek o vsebini zavez, ki jih bodo vključili v strategijo. S pripravo programa bo MGRT predvidoma pričel, ko bodo oblikovane ključne usmeritve strategije.

Nato je Urška Bitenc (MGRT) predala besedo ministru, ki je povedal, da je svet na 1. seji oblikoval delovno skupino za pripravo strategije, kar omogoča poslovnik o delu sveta, ter ponovno zaprosi sektor, da podrobneje predstavi naloge in člane skupine.

Urška Bitenc (MGRT) je navzoče opomnila, da delovne skupine opredeljuje poslovnik, ki v 13. členu določa, da svet lahko za pripravo gradiv s področij dela sveta oblikuje delovne skupine, ki so stalne ali začasne. Delovna skupina ima vodjo, ki jo izvolijo člani skupine. Ta pa o delu skupine poroča svetu v obliki zapisnikov preko elektronske pošte ali na sejah sveta. K sodelovanju v delovni skupini lahko člani sveta povabijo tudi strokovnjake, predstavnike interesnih skupin, organizacij, institucij, državnih organov, stanovskih in poklicnih skupin, ki niso člani sveta. Naloge, mandat in sestavo delovne skupine določi svet.

Urška Bitenc (MGRT) je sporočila, da je bila na prvi seji, 13. 4. 2022, na predlog namestnika članice predstavnikov strokovnih institucij, ki delujejo na področju socialne ekonomije, Boruta Osonkarja (Zavod PIP), oblikovana delovna skupina za pripravo strategije razvoja socialne ekonomije. V skupino so poleg predlagatelja člani sveta predlagali Tomaža Čučnika, namestnika predstavnice invalidskih organizacij, Petro Peternel, predstavnico zadrug in namestnico predsednika Sveta za socialno ekonomijo, Mojco Žganec Metelko, predstavnico socialnih podjetij in Heleno Turk, predstavnico reprezentativnih združenj lokalnih skupnosti. Nato je Urška Bitenc (MGRT) zaprosila, naj predstavnik MKGP preveri željo prejšnjega člana sveta glede sodelovanja osebe iz MKGP v delovni skupini. Hkrati je opomnila, da je bil sprejet dogovor, da se strategija pripravi najkasneje v obdobju enega leta, sprejet pa je bil tudi predlog, da MGRT pripravi osnutek besedila strategije, ki bo služil kot osnova za delo članov.

Minister se je zahvalil za pojasnila ter predlagal, da se lahko, v kolikor se izrazi želja, delovno skupino razširi zaradi več novo imenovanih članic in članov sveta. Minister je predlagal še, da delovna skupina pred sklicem naslednje seje, ki bo predvidoma na začetku naslednjega leta (2023), samostojno in aktivno pristopi k pripravi strategije. Nato je povabil člane k razpravi in predlogom ter imenovanju vodje delovne skupine.

Dušanka Lužar Šajt (Fundacija Prizma) je predlagala, da se v delovno skupino vključijo tudi predstavniki ministrstev ter izrazila željo za sodelovanje v omenjeni skupini.

Minister se je s predlogom strinjal in sporočil, da se bo pozvalo ministrstva k posredovanju predlogov za sodelovanje v okviru delovne skupine.

Peter Baroš (MK) je izrazil željo, da bi bili kulturni delavci kot ranljiva skupina čim bolj zastopani, zato je predlagal imenovanje predstavnika MK v delovno skupino. Tudi Jure Trbič (MJU) je izrazil željo k vključitvi predstavnika MJU, saj je resor pristojen za področja javnega naročanja in nevladništva. Minister je v delovno skupino predlagal tudi dve zaposleni osebi na MGRT, in sicer Urško Bitenc (MGRT) in Jerneja Štromajerja (MGRT).

Borut Osonkar (Zavod PIP) je pripomnil, da bi moral biti, po njegovem mnenju, tudi MDDSZ vključen v delovno skupino, predvsem zaradi pristojnosti za spodbujanje zaposlovanja. Povedal je, da je tudi sam želel predlagati v skupino Dušanko Lužar Šajt (Fundacija Prizma). Pooblaščenka MDDSZ je odgovorila, da bo ministrstvo v kratkem sporočilo predstavnika.

Simona Poljanšek, mag. (MF) je povedala, da bo MF naknadno sporočil svojo odločitev, saj je mnenja, da je potreben strokovnjak iz davčnega področja. Prav tako sta predstavnika MKGP in MOP povedala, da bosta ministrstvi predstavnika za sodelovanje v delovni skupini sporočili naknadno. Minister je zato zaprosil, da naj se imena sodelujočih v delovni skupini posreduje do torka 22. 11. 2022. Zaradi navedenega novi člani delovne skupine ne bodo potrjeni na 2. seji sveta za socialno ekonomijo.

Mojca Žganec Metelko (KNOF) je povedala, da se je delovna skupina sestala 15. 11. 2022 in razpravljala glede dinamike sestankov ter predlagala, da naj zadevo predstavi Borut Osonkar. Borut Osonkar (Zavod PIP) je povedal, da je razprava potekala glede načina dela skupine, izpostavljeno pa je bilo tudi, da bo najverjetneje potrebno zagotoviti stroške za zunanje strokovnjake. Povedal je, da je bila določena dokumentacija že naložena na google drive, ključno pa bo zagotoviti novim članom dostop do vse dokumentacije.

Minister je predlagal, da delovna skupina ni prevelika, dodal pa je še, da omenjena skupina mora pripraviti časovnico dela. Glede stroškov za zunanjega strokovnjaka je minister sporočil, da bo potrebno preveriti možnost kritja iz proračuna MGRT.

Petra Peternel (CAAP) je za vodjo delovne skupine predlagala Boruta Osonkarja.

Maruška Željeznov Seničar (KSJS) je poudarila, da se ji zdi pomembno, da se dokumenti ne zgolj prepošiljajo, a bistveno je, da se delovna skupina tudi sestane na MGRT in diskutira glede priprave strategije v živo.

Petra Peternel (CAAP) je opozorila, da v programu ukrepov ni navedenega zadružništva. Urška Bitenc (MGRT) je zadevo potrdila, saj vsebino programa ukrepov določa Zakon o socialnem podjetništvu, ki se v tem delu omeji le na socialna podjetja. Sporočila je, da MGRT želi v večji meri podpreti zadruge, Zato bo predvidoma zadružništvo vključeno v ukrepe za financiranje projektov socialne ekonomije v naslednjem letu.

Dušanka Lužar Šajt (Fundacija Prizma) je poudarila, da je potrebno uskladiti terminologijo med socialnim podjetništvom, socialno ekonomijo ter socialnim gospodarstvom, saj bo le tako mogoče ukrepe pripraviti in izvajati. Meni, da socialno podjetništvo nima podpornega okolja in predlaga, da naj postane del podjetniškega podpornega okolja, in sicer kot poseben steber.

Petra Peternel (CAAP) je izrazila pomisleke glede izvedljivosti ukrepov, izrazila je tudi željo, da bi zadruge imele sogovornika za področje zadružništva, govora je bilo tudi o centru za zadružništvo. Minister je potrdil, da bodo upoštevali predloge in preverili izvedljivost in poizkušali bodo najti primerne sogovornike.

Jernej Štromajer (MGRT) je povedal, da se veseli sodelovanja s sodelavci iz financ, ki bodo lahko razjasnili, kaj je sploh mogoče in kaj najbolj smotrno storiti, da se bo na primer povečalo število zadrug, socialnih podjetij, zaposlenih ipd. Vesel je propulzivne ekipe, omejil pa bi število strani oziroma obsežnost strategije, saj je mnenja, da mora biti ta dokument neka osnova, na kateri graditi in razvijati sektor. Prepričan je, da imajo udeleženci sveta veliko zamisli, določiti pa je potrebno kaj in kdo bo kaj izvajal.

Helena Turk (SOS, ZOS, ZMOS) je povedala, da so toplo vodo odkrivali že leta nazaj, sedaj pa se zadeve le obuja. Poudarila je, da je ta dokument pozno v pripravi, a prepričana je, da brez njega ni mogoče naprej. Vesela pa je, da imajo delovno skupino za pripravo strategije. Opomnila je, da bo osnutek strategije, ki ga bo delovna skupina pripravila, podan članom sveta v obravnavo. Zanima pa jo glede financiranja, in sicer kakšen je proračun MGRT za naslednji dve leti.

Minister ugotovi, da je bil za vodjo predlagan le Borut Osonkar, zato predlaga glasovanje o sklepu, da svet potrdi vodjo delovno skupine za pripravo strategije. Urška Bitenc (MGRT) pa predlaga dopisno sejo za potrditev novih članov delovne skupine za pripravo strategije.

**SKLEP št. 3: Svet potrdi za vodjo delovno skupine za pripravo strategije Boruta Osonkarja in sklene, da bo člane potrdil na dopisni seji.**

**4. PREDSTAVITEV PREDLOGA MODELA ZA MERJENJE DRUŽBENIH UČINKOV**

Minister je izrazil dobrodošlico dr. Matjažu Črnigoju iz Inštituta za ekonomska raziskovanja. Urška Bitenc (MGRT) je pojasnila, da Zakon o socialnem podjetništvu predvideva pripravo uredbe o merjenju družbenih učinkov. Za pripravo uredbe o merjenju družbenih učinkov je potrebna podrobnejša opredelitev standardov, meril in kazalnikov za spremljanje družbenih učinkov, ki jih ustvarjajo socialna podjetja. MGRT je zato prijavilo Ciljni raziskovalni program, na osnovi katerega je Inštitut za ekonomska raziskovanja oblikoval Predlog modela za merjenje družbenih učinkov socialnih podjetij. Model je orodje za prepoznavanje družbenih učinkov, ki jih socialna podjetja ustvarjajo kot rezultat svojih aktivnosti ter osnova za pripravo prej omenjene uredbe. Socialno podjetje hkrati usmerja in vodi skozi proces merjenja družbenih učinkov. Minister je opomnil, da so predlog modela člani prejeli skupaj z vabilom ter je nato povabil dr. Matjaža Črnigoja, iz Inštituta za ekonomska raziskovanja, ki je vodil projekt priprave predloga modela, k predstavitvi modela. Matjaž Črnigoj je na kratko predstavil faze priprave modela, od izvedbe ankete na celotni populaciji socialnih podjetij do izvedbe predloga modela merjenja družbenih učinkov, ki je v excel obliki in obsega pet modulov.

Minister se je dr. Črnigoju zahvalil za predstavitev, nato je k besedi povabil še sektor pristojen za področje, da pojasni aktivnosti MGRT, ki izhajajo iz priporočil za implementacijo predloga modela, ki so jih pripravili raziskovalci. Priporočila so člani sveta prav tako prejeli skupaj z vabilom.

Urška Bitenc (MGRT) je povedala, da je MGRT 24. 10. 2022 na spletni strani namenjeni socialnemu podjetništvu objavil predlog modela za merjenje družbenih učinkov ter vso zainteresirano javnost, predvsem pa socialna podjetja, katerim je model namenjen, pozval da ga preizkusijo in svoje odzive posredujejo MGRT. Poleg tega je MGRT posredoval model tudi predstavnikom podpornega okolja za socialno ekonomijo ter svetovalcem SPOT točk, članom sveta ter adremi socialnih podjetji. Ker model predstavlja novost v slovenskem prostoru tudi za izvajalce svetovanj oziroma podporno okolje za socialna podjetja, MGRT načrtuje izvedbo delavnic, na katerih se bodo seznanili z uporabo modela, in sicer 24. in 25. novembra 2022. Namen je torej usposobiti tiste svetovalce, ki sodelujejo s socialnimi podjetji, da bodo lahko nudili strokovno podporo socialnim podjetjem, ki bodo imela težave pri uporabi modela.

Urška Bitenc (MGRT) je dodala, da želi MGRT pred obvezno uporabo modela oziroma njegovo vpeljavo v Uredbo o merjenju družbenih učinkov, socialna podjetja seznaniti z obstojem modela in jih pravočasno informirati o vrsti podatkov, ki jih bodo potrebovala za poročanje. Hkrati želi MGRT z objavo odpreti javno razpravo o modelu ter pridobiti čim več odzivov deležnikov, ki bodo v pomoč pri analizi uporabnosti in aplikativnosti modela in potrebi po morebitni prilagoditvi modela.

Pojasni, da bo MGRT odzive in predloge zbiral do konca leta, sočasno pa bo začel tudi s pripravo besedila prej omenjene uredbe. Opozorila je, da bo v primeru uveljavitve uredbe v letu 2023, obvezno poročanje socialnih podjetij mogoče šele leta 2024, saj morajo socialna podjetja zbrati vse potrebne podatke za poročanje. Dodala je še, da je predlog modela oblikovan na način, da ga lahko uporabljajo tudi drugi subjekti socialne ekonomije, ne glede na to, da zanje zakon poročanja o družbenih učinkih ne predvideva, a le za socialna podjetja.

Minister se je zahvalil in povabil k razpravi, saj je svet v program dela umestil sodelovanje pri pripravi Uredbe o merjenju družbenih učinkov. Povedal je, da je v sklopu te točke na voljo za vprašanja tudi zunanji strokovnjak, dr. Črnigoj. Borut Osonkar (Zavod PIP) je sporočil, da je predlog modela uspel pregledati.. Vprašal je, ali se je pri snovanju modela razmišljalo tudi o tem, da bi bil model v obliki spletne aplikacije. Matjaž Črnigoj je odgovoril, da je bil model v obliki spletne aplikacije v načrtu, a ne v tej, testni, fazi. Dušanko Lužar Šajt (Fundacija Prizma) je zanimalo, ali je možno z modelom izračunati tudi finančni znesek, saj so se v sklopu projekta Sociolab soočali s precejšnjimi težavami pri merjenju učinka in pri izkazovanju le tega v evrih. Matjaž Črnigoj je povedal, da je slednje možno izračunati pri izbiri razširjenega poročanja, ki ni del obveznega poročanja. Minister se je Matjažu Črnigoju (odhod s seje) zahvalil in zaključil s četrto točko dnevnega reda.

**SKLEP št. 4: Svet se seznani s predlaganim modelom za merjenje družbenih učinkov.**

**5. PREDVIDENI UKREPI MINISTRSTVA ZA GOSPODARSKI RAZVOJ IN TEHNOLOGIJO ZA SPODBUJANJE SOCIALE EKONOMIJE**

Minister je napovedal, da se pričenja peta točka dnevnega reda, ki predvideva predstavitev ukrepov za spodbujanje razvoja socialne ekonomije ter je zaprosil pristojen sektor, da prestavi ukrepe.

Urška Bitenc (MGRT) je povedala, da trenutno, neodvisno od napovedanega programa ukrepov za izvajanje strategije razvoja socialne ekonomije, MGRT načrtuje aktivnosti za spodbujanje razvoja projektov socialne ekonomije in zadružništva na nacionalni ravni. In sicer v letih 2023 in 2024 načrtuje javni razpis v skupni vrednosti 1.5 mio EUR, ki bo predvidoma postal periodičen v naslednjih letih. Pojasnila je, da bo razpis namenjen podpori projektov, ki delujejo po načelih socialne ekonomije oziroma zadružništva. S tem želi MGRT spodbuditi nastajanje in razvoj subjektov socialne ekonomije, ne glede na status, ter spodbuditi združevanje različnih deležnikov za skupen nastop na trgu ter oblikovanje (inovativne) ponudbe z družbenim učinkom. Sporočila je tudi, da želi MGRT v prihodnosti več pozornosti nameniti zadružništvu, zato bo tudi cilj ukrepa oblikovanje poslovnega modela, ki sledi načelom socialne ekonomije oziroma zadružništva z jasnim ciljem razvoja nove ali izboljšane storitve ali blaga na trgu.

Poleg navedenega je Urška Bitenc (MGRT) povedala, da bo MGRT v sklopu potrjenega programa za spodbujanje razvoja obmejnih problemskih območji podprl aktivnosti za zagon dejavnosti socialne ekonomije na teh območjih. Za to bo namenil 400.000,00 EUR in pojasnila je, da je trenutno na teh območjih registriranih 54 socialnih podjetij (od 261). Omenila pa je tudi, da ni javno dostopnih podatkov glede števila zadrug, saj ne obstaja evidenca oziroma register zadrug. MGRT tako načrtuje objavo javnega razpisa, ki bo namenjen podpori projektov socialne ekonomije, ki bodo neposredno odgovarjali na potrebe lokalnega okolja (OPO) ter posledično povečali zaposlovanje oziroma gospodarsko aktivnost na tem območju.

Nadalje je Urška Bitenc (MGRT) povedala, da je MGRT v sklopu večletnega finančnega okvirja 2021-2027 v predlog operativnega programa vključil ukrepe na dveh prednostnih področjih oziroma specifičnih ciljih, namenjenih spodbujanju inovativnega in pametnega gospodarstva 8 MIO ter socialne družbe 10,6 MIO.

Za področje socialne ekonomije se načrtujejo sredstva EKP v skupni vrednosti cca. 12 mio EUR, od tega bo 1 mio EUR namenjen projektom pogodbeništva z družbenim učinkom. Pojasnila je, da bodo ukrepi usmerjeni predvsem v spodbujanje družbenih inovacij in socialne ekonomije preko neposrednih spodbud, razvoja podpornega okolja in kompetenčnih centrov, razvoja orodij za merjenje družbenih učinkov, spodbujanja razvoja platform za družbene inovacije ter razvoja proizvodov in storitev na področju srebrne ekonomije.Poleg tega bodo ukrepi usmerjeni v razvoj in profesionalizacijo subjektov socialne ekonomije s ciljem povečanja zaposlitvenih možnosti, izboljšanja kompetenc zaposlenih ter ustvarjanja kakovostnih in varnih zaposlitev ter povečanjem sposobnosti sektorja za aplikacijo družbenih inovacij v poslovne modele preko vzpostavitve sistema izobraževanj, usposabljanj in mentorstev, neposrednih spodbud za razvoj subjektov socialne ekonomije oziroma profesionalizacijo oseb, vključenih v ukrepe, predvsem z vpeljavo in razvojem digitalnih kompetenc, novih poslovnih modelov ter veščin za ustvarjenje in merjene družbenih učinkov.

Minister se je zahvalil za predstavitev in odprl razpravo, hkrati pa je predstavnike resorjev zaprosil, da svet za socialno ekonomijo seznanijo z informacijo, ali načrtujejo ukrepe za spodbujanje razvoja socialne ekonomije.

Peter Baroš (MK) se je zahvalil za predstavitev ukrepov in sporočil, da tudi na MK načrtujejo ukrepe za mlade kulturne delavce, prekvalifikacije, ipd. Veliko so tudi s pomočjo kohezijskih sredstev vlagali v razvoj kapacitet v okviru kulturnih inovativnih industrij. Ko je govora o novih inovativnih izdelkih bi si želel, da se tudi kreativce podpre. Po analizah je sektor kulturne in kreativne industrije drugi najbolj prizadet sektor, in sicer za letalsko industrijo in pred turističnim sektorjem. Veliko je prekarnih delavcev, zato je v ukrepe nujno vključiti te ljudi.

Petra Peternel (CAAP) je izrazila veselje, ker se predvideva uvedbo ukrepov za zadružništvo, pozdravlja dejstvo, da bodo podprti različni projekti, obenem pa verjame, da bo to za MGRT izziv.

Vlasta Stojak (SVRK) je pojasnila, da so se pri operativnem programu odločili za termin socialno gospodarstvo, ker je to še širši pojem, s katerim je mogoče zajeti čim večje število upravičencev. Povedala je, da so hiteli s pripravo partnerskega sporazuma, nato pa so bili zaposleni s programom evropske kohezijske politike, ki ga je SVRK poslal Evropski komisiji v potrditev. Napovedala je tudi, da bo naslednja finančna perspektiva za dve leti krajša od iztekajoče.

Minister je predlagal, da lahko ministrstva tudi pisno pošljejo informacijo o ukrepih, ki jih nameravajo izvesti. Dušanka Lužar Šajt (Fundacija Prizma) je poudarila, da seji zdi pomembno, da ukrepi niso razdrobljeni, a ključen je sistemski pristop. Poudarila je tudi, da se ji zdi, da socialna ekonomija ni dovolj zastopana v okviru regionalnih razvojnih programov. Posledično, ker ni dovolj spodbujanja iz državne ravni, se regije otepajo socialnega podjetništva.

Heleno Turk (SOS, ZOS, ZMOS) je zanimalo, ali so v okviru ukrepov zajete tudi občine oziroma, ali so v okviru razpisov predvidene spodbude samo za socialna podjetja in zadružništvo. Zdi se ji pomembno, da se za socialno podjetništvo navduši župane. Urška Bitenc (MGRT) je odgovorila, da imajo občine možnost sodelovanja pri razvoju socialnega podjetništva. Občine so upoštevane v sklopu programa OPO, saj želi MGRT najbolj prizadete občine seznaniti s področjem socialne ekonomije, ki je zapostavljeno in dokaj nepoznano. Poudarila je tudi, da je vloga občin vključena v strategijo razvoja socialne ekonomije in ukrepov, zaenkrat pa občine niso predvidene kot prejemniki sredstev.

Tomaž Čučnik (ZIPS) izpostavi dejstvo, da bi se lahko socialno podjetništvo selilo na drugo ministrstvo in ne bi bilo več v pristojnosti ministrstva odgovornega za gospodarstvo.

Odhod Nataše Sax ob 16.38.

Dušanka Lužar Šajt (Fundacija Prizma) je bila mnenja, da bi na lokalnem nivoju socialno podjetništvo in socialno ekonomijo drugače sprejeli, če bi iz državne ravni prejeli le informacijo o podpori omenjenemu področju, dovolj bi bila torej le omemba.

**SKLEP št. 5: Svet se seznani s predvidenimi ukrepi Ministrstva za gospodarski razvoj in tehnologijo za spodbujanje razvoja socialne ekonomije.**

**6. PREDSTAVITEV IN OPREDELITEV DO PRIJETNIH POBUD**

Minister je sporočil, da je svet skladno s poslovnikom prejel dve pobudi, ki sta bili priloženi k vabilu. Nato je povabil sopodpisnico pobude »Nižja davčna stopnja v sektorju ponovne rabe: Več priložnosti za lokalno gospodarstvo in razbremenitev okolja«, ki je tudi članica sveta, Mojco Žganec Metelko, da predstavi pobudo.

Mojca Žganec Metelko (KNOF so.p) je na kratko predstavila pobudo, ki je podprlo 77 podjetij. Povedala je, da slednja niso registrirana kot socialna podjetja, saj v tem ne vidijo nobene prednosti. V okviru pobude je predlagana 0 % stopnja davka na dodano vrednost pri prodaji, popravilu ali predelavi izdelkov iz druge roke. Poleg tega je predlagana nižja stopnjo davka na dodano vrednost za storitve popravila in nadgradnje izdelkov, popravila pohištva in druga popravila (bele tehnike, dežnikov ipd.) in uvedba davčnih olajšav za podjetja, ki delujejo na področjih predelave, popravil in prodaje izdelkov iz druge roke. Sporočila je, da je veliko sodelavcev obupanih in se za status socialnega podjetja ne odločajo, ker od tega nič ne pridobijo, zato bi nižja davčna stopnja pomenila veliko spodbudo. Meni, da bi s tem namesto za DDV podjetja lahko denar namenjala za zaposlovanje. Zaprosila je svet za sprejetje pobude.

Petra Peternel (CAAP) je izrazila pomisleke v zvezi s pobudo zaradi omejenega števila socialnih podjetij, ki se ukvarjajo s ponovno uporabo, poleg tega pa se postavlja vprašanje glede tistih podjetij, ki nimajo statusa.

Tomaž Čučnik (ZIPS) je povedal, da je v okviru socialnega podjetništva pomembno izpostaviti tudi invalidska podjetja in zaposlitvene centre. Invalidska podjetja nudijo zaposlitev invalidom, ki jih ostali delodajalci nočejo zaposliti in tako predstavljajo eno redkih možnosti za zaposlovanje invalidov, s čimer izkazujejo družbeno odgovornost.

Simona Poljanšek, mag. (MF) se je zahvalila za vse pobude in povedala, da na MF preučujejo vse pobude glede DDV-ja in obdavčevanja. Napovedala je, da se bo naslednje leto izvedla davčna reforma, v okviru katere se bo lahko preučilo izpostavljene predloge glede obdavčevanja.

Minister se je članici sveta zahvalil za predstavitev in sporočil, da sta svet in Sektor za socialno podjetništvo, zadružništvo in ekonomsko demokracijo prejela tudi pobudo Sekcije podjetnic na področju socialnega podjetništva, zato je zaprosil sektor za predstavitev pobude.

Urška Bitenc (MGRT) je predstavila pobudo sekcije podjetnic, ki med drugim predlagajo, da se določen odstotek (20 %) javnih naročil izvede pri naboru socialnih podjetij, predlagajo spremembo Zakona o socialnem podjetništvu v delu, ki se nanaša na delitev dobička ter znižanje davka na dobiček za socialna podjetja na 0%, ter predlagajo vzpostavitev nabora socialnih podjetij na spletni platformi, kjer bi bila opredeljena po panogah ter z opisom storitev oziroma ponudbe itd.

Odhod ministra Matjaža Hana ob 16.52. Vodenje sveta za socialno ekonomijo je prevzela namestnica predsednika sveta Petra Peternel.

Tomaž Čučnik (ZIPS) je povedal, da se težava pojavlja tudi pri invalidskih podjetjih, saj so pri davku od dohodka pravnih oseb omejena pri delitvi dobička, ki ga morajo reinvestirati in namensko porabiti, kar pomeni, da plačujejo davek od dobička, s katerim ne razpolagajo. Pojasnil je torej, da z lastnim dobičkom ne razpolagaš, ker ti zakon to omejuje, od tistega dobička, ki ga moraš reinvestirati v višje dobro, pa je obvezno plačati davek.

Namestnica predsednika sveta Petra Peternel je sporočila, da se mora svet skladno z 8. členom poslovnika, s sklepom opredeliti do pobude, pri tem je dolžan svojo odločitev obrazložiti. Predlagala je, da se sklene dogovor tudi o načinu priprave opredelitve, in sicer, da se odziv pisno uskladi po seji oziroma da se svet do pobud pisno opredeli na dopisni seji, ki je predvidena po 22. 11. 2022. MGRT pa bo pripravil predlog odziva do 22. 11. 2022.

Simona Poljanšek, mag. (MF) je ponovno poudarila, da se bo pobude preučevalo v okviru davčne reforme celovito in sistemsko.

Jure Trbič (MJU) se je odzval na prvo točko pobude podjetnic, ki se veže na javna naročila. Poudaril je, da so javna naročila pomembno gospodarsko gonilo, predlog pa se mu zdi neizvedljiv zaradi omejene absorbcijske sposobnosti socialnih podjetij, poleg tega je v nasprotju z evropsko direktivo. Veljavi zakon o javnem naročanju že omogoča sodelovanje socialnih podjetij in invalidskih podjetji v postopkih javnega naročanja, in sicer v sklopu pridržanih javnih naročil. Hkrati sodelovanje socialnih podjetij omogoča tudi družbeno odgovorno javno naročanje. Slednje v Sloveniji predstavlja 15 % vseh naročil, odstotek je nad povprečjem Evropske unije. Ne strinja se, da se zanemarja socialna podjetja.

Majda Erzar (MDDSZ) je glede na pobudo podjetnic povedala, da nezaposljivih oseb ni možno zaposliti. Druge osebe pa so zaposlene v invalidskih podjetij in zaposlitvenih centrih, nekateri imajo status socialnega podjetja. Dušanka Lužar Šajt (Fundacija Prizma) pripomni, da so v pobudi mogoče mislili na težje zaposljive osebe.

Namestnica predsednika sveta Petra Peternel predlaga sprejem sklepa, in sicer da se svet seznani s prejetimi pobudami in odloči, da se bo do pobud pisno opredelil na dopisni seji po 22. novembru 2022, s pomočjo pripravljenih odgovorov s strani MGRT na posamezne pobude.

Odhod Tatjane Buzeti (MKGP) ob 17.06.

**SKLEP št. 6: Svet se seznani s prejetimi pobudami in odloči, da se bo do pobud pisno opredelil na dopisni seji, ki bo potekala po 22. novembru 2022, s pomočjo pripravljenih odgovorov s strani MGRT do posameznih pobud.**

**7. RAZNO**

Namestnica predsednika sveta Petra Peternel je napovedala zadnjo točko dnevnega reda in povabila tiste, ki želijo razpravljati pod točko razno, naj se prijavijo k besedi. Mojca Žganec Metelko (KNOF so.p) je postavila vprašanje glede pokritja potnih stroškov. Urška Bitenc (MGRT) je potrdila, da je povračilo potnih stroškov predvideno po poslovniku, potrebno je oddati vlogo, ki pa ni predpisana.

Namestnica predsednika sveta Petra Peternel se navzočim zahvali za udeležbo in konstruktivno sodelovanje in sklene drugo sejo Sveta za socialno ekonomijo ob 17.13.

Zapisala: Matjaž Han

Pamela Perdec predsednik sveta

namestnica sekretarja sveta

Priloge:

* Zapisnik 1. seje Sveta za socialno ekonomijo,
* Predlog osnutka besedila Strategije razvoja socialne ekonomije,
* Predlog modela za merjenje družbenih učinkov s prilogami,
* Pobuda Sekcije podjetnic na področju socialnega podjetništva,
* Pobuda Nižja davčna stopnja v sektorju ponovne rabe: Več priložnosti za lokalno gospodarstvo in razbremenitev okolja.